
BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



În conformitate cu Regulamentul Camerei Deputaţilor, vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.238/2000 privind rambursarea ratelor de capital pentru o cotă parte din creditul acordat de Guvernul SUA în baza programului CCC - Legea Publică nr.480 din 1992, precum şi achitarea dobânzii şi a altor costuri externe aferente acestei cote părţi.



La întocmirea raportului comisia a avut în vedere avizele şi punctele de vedere  transmise de:

· Comisia juridică, de disciplină şi imunităţi;

· Consiliul Legislativ;

· punctul de vedere al Ministerului Industriei şi Resurselor;

· punctul de vedere al Ministerului Finanţelor Publice.

În raport de obiectul şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Cristian Buzea          

RAPORT

asupra proiectului de Lege privind aprobarea Ordonanţei de urgenţă a Guvernului nr.238/2000 privind rambursarea ratelor de capital pentru o cotă parte din creditul acordat de Guvernul SUA în baza programului CCC - Legea Publică nr.480 din 1992, precum şi achitarea dobânzii şi a altor costuri externe aferente acestei cote părţi



În conformitate cu prevederile art.89 şi 107 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.238/2000 privind rambursarea ratelor de capital pentru o cotă parte din creditul acordat de Guvernul SUA în baza programului CCC - Legea Publică nr.480 din 1992, precum şi achitarea dobânzii şi a altor costuri externe aferente acestei cote părţi, trimis cu adresa nr.128 din 5 martie 2001.


Proiectul de lege a fost adoptat de Senat în şedinţa din data de 22 februarie 2001.



Obiectul de reglementare al prezentei ordonanţe de urgenţă îl constituie stabilirea sursei de restituire a unei cote părţi din creditul comercial acordat Guvernului Român de către Guvernul SUA în anul 1992.



În anul 1992, în baza Legii publice TITLUL I (PL 480), Guvernul SUA prin COMMODITY CREDIT CORPORATION (CCC) - agenţie a Departamentului Agriculturii SUA a oferit României un credit comercial în produse (bumbac fibră), în valoare de 10 mil. USD, pentru sprijinirea producţiei româneşti de articole textile din bumbac.



În baza împuternicirii acordate de către Guvernul României, Ministerul Industriei şi Resurselor a semnat acest acord de împrumut la 2 iulie 1992. În conformitate cu atribuţiile sale proprii, acelaşi minister a derulat acest împrumut. Împrumutul a fost acordat pe o perioadă de 30 de ani, cu 5 ani perioada de graţie şi cu o dobândă egală cu 2% pentru perioada de graţie şi 3% în continuare.



Din 15 octombrie 1998 Ministerul Industriei şi Resurselor nu şi-a mai onorat la extern toate obligaţiile financiare asumate în cadrul acestui credit, iar partenerul american a informat, în acest sens, autorităţile române.



Datorită neonorării lor, Guvernul României nu mai putea beneficia de noi credite de la Guvernul Statelor Unite ale Americii.



Pentru deblocarea situaţiei prezentate şi pentru a nu afecta relaţiile comerciale, economice şi diplomatice cu Guvernul SUA, Ministerul Industriei şi Resurselor a iniţiat această Ordonanţă de urgenţă nr.238/2000 prin care fondurile necesare rambursării creditului se alocă de la bugetul de stat, urmând a fi recuperate de la agenţii economici în lei la cursul zilei.



În conformitate cu prevederile art.60 din Regulamentul Camerei Deputaţilor, Comisia pentru industrii şi servicii a examinat proiectul de lege în şedinţele din data de 12.03.2001, 26.03.2001, 25.04.2001, şi a hotărât cu majoritate de voturi să supună plenului Camerei Deputaţilor spre dezbatere şi adoptare proiectul de lege cu amendamente admise de comisie.



În raport de obiectul şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                             Cristian Buzea

Expert,

Viorela Gondoş

